Nisiar Rauhla Rong – “Thuthangpha phuang tuhhnak hrangah sawngetdun tuih”

01 March 2022

Kumkhatsong Bible Siar

Mipum siarhnak 23 – 25

Mark 7:14-37

Thazang langpha thucom: “Cen kai khai thurel tuhin i pai fangin Pathian in i rel tuhhnak thu i pe tuhin le ral pha ngai in rel ai Thuthangpha ai thuthup i phuangsuak thilhnak tuhin saw i nget tu ve ih” (Efesa 6:19).

Efesa 6:18-20 Songai sik tlang nga sing ih.

1. Thuthangpha phuang tuhhnak ah, vangsang loin, ralring ngaiin umin, sawngen tu trio ih.

- Hemite ning bawn fangin sawngen kongin bawn tu i lai,

- Pathian hnenah bawmhnak ngen tu ih.

- Rauhla ai konghoihnak bangin zaikom inkhai sawngen tu ṭrio ih.

- Hemi manin ralring in um tu ilai thinpit vansang in um mah ih.

- Pathian ai minungte caah catloin sawnget tu ih.

2. Thuthangpha ai thuthup, phuangsuak ngah tuhin saw i nget tuve ih.

- Cen kai khai thurel tuhin i pai fangin

- Pathian in i rel tuhhnak thu i pe tuhin le

- ral pha ngai in rel ai Thuthangpha ai thuthup i phuangsuak thilhnak tuhin

- saw i nget tu ve ih.

- Tun tu thawng songah um napui ciami Thuthangpha phuangtu nalang ing.

- Thuthangpha tu i phuang tuhhnak i bangin

- ral pha ngai in i phuang thil tuhin saw i nget tu ih.

Nisiar Rauhla Rong – “Ning Lehsawng hmang thiam tuih”

02 March 2022

Kumkhatsong Bible Siar

Mipum siarhnak 26 – 27

Mark 8:1-21

Thazang langpha thucom: “Pathian lehsawng dangdang kiltu pha ning i bangin a hnenin ning ngahhnak lehsawng heh midang phathnak hrangah hmang tu ṭen ih” (1 Peter 4:10).

1 Peter 4:7-11Songai sik tlang nga sing ih.

A. Phatak neuin sawngen thil tuhin, fimvar le iitdun in um tutlang ih.

- Zaizongza hrangah a tawphnak tikcucan nong zo i.

- Ciamanin phatak niu in sawngen thil tuhin

- suphnak nai in thinlung fimvar in um tu ih.

- Zaizongza tahin pakhat le pakhat ning thinlung taktak in it dun tu ih,

- zaimantifangin ithnak in sualhnak tampui khuk thai i.

- Cam lo niu in ning inn ah pakhat le pakhat khual tlung ruai dun tu ih.

B. Pathian Lehsawng (talen kin cohnak) heh, hmang tuh hmunah hmang thiam tuih.

- Pathian lehsawng dangdang kiltu pha ning i bangin

- a hnenin ning ngahhnak lehsawng heh

- midang phathnak hrangah hmang tu ṭen ih.

- Jesuh Khrih thawmin zaizongza ah Pathian in thangphathnak ngah tuhin

- thureltu in Pathian thu heh Amah ai hmurka suak bang rori in rel tu ih;

- napertu in Pathian hnenin thazang ning ngahhnak thawn per tu ih;

- songlawihnak le hathnak hmuahhmuah heh kumzangza in amah ai i. Amen.

Nisiar Rauhla Rong – “Thazang pe dun tuih”

03 March 2022

Kumkhatsong Bible Siar

Mipum siarhnak 28 – 30

Mark 8:22-38

Thazang langpha thucom: “Jonathan heh David hnenah feh ai Bawipa hming in thin nau tuh loin tha pe i” (1 Samuel 23:16).

1 Samuel 23:15-24 Songai sik tlang nga sing ih.

A. David tu kumpibawi Saul lauin ralrelin a um laitak ah, Jonathan in David tawkai lau tuhlo in thazang pe i.

- Ikhalselai Saul in a rek tuh ian in a tum manin David tu a thinlau thotho i.

- Ziph khua hiang hampalak ai Horesh tihnak hmunah David a um laitak ah,

- Jonathan heh a hnenah feh ai Bawipa hming in thin nau tuh loin tha pe i.

- David hnenah, “Na thin lau mah. I pa Saul in na rek thil tuh lamlam lo i.

- Israel kumpibawi na cang tuhai kaimah khai nangmah sangtu i cang tuh i.

- Ciami tu i pa in ling sio hlen i,” tiin Jonathan in ti i.

- Cen rualpui phadunhnak heh Pathian hmaiah thukham leh i.

- David tu Horesh ah um ai Jonathan tu inn ah tlung i.

B. Ziph khua mite in Saul hnenah David umhmun rel.

- Ziph khua mite hrekkhat tu Gibeah khua ah Saul hnenah feh tlang ai,

- “David tu kin ram songah um ai Juadea hlang lam hmur, Halkhilah tlang, Horesh tihnak hmunah relh i.

- Aw kumpibawi pa, David pom ngah tuh zaitlukin na nuam i ti khai ling sio i ing.

- Ciamanin kin ramah kawi tulai na pomthilhnak tuhin bawn tuh i ing,” tiin ti i.

C. Kumpibawi Saul in David heh si dekdo i.

- Ciafangin Saul in, “Hetlukin i ruat tlang manin Pathian in hmuifu ning burh tuseh.

- Feh tu ilai akonteng ber ah um ai aisu in hmu i, ti phaniu in hliah ta tu ih.

- David tu mileple roh i ti za ing.

- Ciamanin a relhhnak hmun rori, si tu ilia, pelh loin i hnenah a thu i than leh tu ih.

- Cen ning hnenah feh tuhai Judah ram pumpuhluk si kul inkhai cia ram dunghlun ah um lai lekhaw si tuh rori ing,” tiin ti i.

- Ciamanin Saul hleng hlanah Ziph khua ah let tlang i.

- David le a minungte tu Juadea hampalak hlang lam hmur Maon tihnak ah um tlang i.

Nisiar Rauhla Rong – “Sanghnak kho”

04 March 2022

Kumkhatsong Bible Siar

Mipum siarhnak 31 – 33

Mark 9:1-29

Thazang langpha thucom: “Cen mizapui hnenah, ‘Duhhamhnak a phunphun heh ralring tu ilai fimkhur bik in um tu ih; zaimantifangin mi pakhat ai nunhnak taktak heh, zaitluk milian ita inkhai, a thilri naihnak ah um lo i,’ tiin ti i” (Luka 12:15).

Matthai 6:19-24 Songai sik tlang nga sing ih.

1. Vanlam ah sumsaw khawl tuih, ‘sumsaw umhmunah kin thinlung khai um ve i’.

- “Khar le nget ai a siatsuah thil le rukote in bal ai a ruthilhnak,

- laivum ah ning sumsaw khawl mah ih.

- Khar le nget ai siatsuah thil lo le rukote ai a bal thil lohnak

- vancung ah ning sumsaw khawl tu sawn ih.

- Zaimantifangin ning sumsaw umhnak ah ning thinlung khai um tuh ve i.

2. Fimvar in um tuih.

- “Mit tu taksa ruangpui caah maikhuat i.

- Ning mit ning fim lekhaw ning taksa ruangpui tu tleu tuh sio i.

- Ikhalselai ning mit pha lo fangin tu ning ruangpui tu thimhnak songah um tuh i.

- Ciamanin ning songai tleuhnak tu thimhnak in dim lekhaw zaitluk a kihkul thimhnak i tuh i!

- “Aisu inkhai bawite pahnih ai sal cang thil lo i.

- Pakhat daih tuhai pakhat hua tuh i.

- Pakhat hnenah rinsantlak in um tuhai pakhat tu zohsuam tuh i.

- Pathian le tangka ruaih kawm thil tuh lo i si.

Nisiar Rauhla Rong – “I outu i si”

05 March 2022

Kumkhatsong Bible Siar

Mipum siarhnak 34 – 36

Mark 9:30-50

Thazang langpha thucom: “Nang tu i buan hmun isi. Harhnak in i hup tuh isi. Nangmah in i o manin i ohnak khiah la in sa tuh ing” (Saam Labu 32:7).

Saam Labu 32:1-11 Songai sik tlang nga sing ih.

1. Pathian thu hmufianghnak

- A mawhhnak ngaithiammi le, Sualhlathnak a ngah mite heh mihmuifu i.

- Bawipa in mawh a hluk lomi le, A lung songah mizawlhnak a nai lomi heh mihmuifu i.

- I sualhnak phuang loin i um fang incen, Sunnivui i kaphnak ah i dal sio i.

- Aw Bawipa, a sun a zan in na kut in i net isi;

- I thazang tu khuakhal niling in nai tla a roruai bangin, roruai sek i.

2. Pathian hnenah apdun hnak.

- Cen na hnenah i sualhnak phuang ing;

- I thil tisualhnak pakhat khai pheh lo ing.

- I sualhnak tu na hnenah phuang tuhin ruatcat ing;

- Cen nangmah in i sualhnak tu i ngaithiam isi.

- Nangmah na rinsantu hmuahhmuah in,

- Amahte harsa can ah na hnenah sawngen tlang tuseh.

- Tilawi tlung fangin a hnen hleng tuh lo i.

3. Pathian ihnak linglo tu isawnlo ai, a ling fiangtu in Pathian thangphat hnak.

3a) Pathian tu kin oubentu kin buan hmun i.

- Nang tu i buan hmun isi. Harhnak in i hup tuh isi.

- Nangmah in i ou manin i ouhnak khiah la in sa tuh ing.

- Bawipa in, “Na hlun tuhhnak lampui na rel tuh i.

3b). Laak tetu a konghoitu thu ngai tuhin kaakharh le rii thawn khawng kul i.

- Na zirh tuhai na hmuh tuh i. Siphuh le laak bangin tu voi mah;

- Na thu ngaitu cang tuhin anite tu kakharh le a ri in duk kul i,” ti i.

- Mihrokhrawl pawl ai tuarhnak tu tampui i;

3c). Pathian lingfiang tute ai thangphathnak.

- Ikhalselai Bawipa a rinsantu heh A kho ngai a ithnak in hup i.

- Ningmah midikcangte, Bawipa ah lungawi aipuang in um tu ih.

- Ningmah thinlung pha pawl, ang ngai in au tu ih.

Nisiar Rauhla Rong – “I outu i si”

06 March 2022

Kumkhatsong Bible Siar

Dan pesalhnak

Mark 10:1-31

Thazang langpha thucom: “Ciatih bang thotho in kin tu a ṭawnṭai mi kin imanin kin bawm tuhin Rauhla hleng i. Akontih in sawngen tuh ising ti rin kin ling lo laiah, hmurka inrin relsuak thil lohnak aihramhnak thawn Rauhla in kin caah Pathian hnenah kin ngen sah i” (Rome 8:26).

Rome 8:22-27 Songai sik tlang nga sing ih.

1. Nupangte nausuak tuhai ur bangin kin vekin tuart lang ve ising.

- Tun can tian semsuahmi hmuahhmuah in nausuaktuh ur aihnak bangin ai tlang i ti ling ing.

- Semsuahmi lek ilo in Pathian lehsawng hmasaber Rauhla co ai a teptu kinmah khai

- he kin taksa ruangpui luathnak tuh le

- Pathian fa canghnak tuh iang in kin pumsa songlam in ai tlang au tlang ve ising.

2. Ikhalselai mitin kin hmulailohnak umlamhnak thawmin tuarben ising.

- Zaimantifangin umlamhnak in ouhnak ising.

- Kin umlamhnak tu hmu thil lesingkhaw umlamhnak ngaingai ilo i.

- Aisu in a mit ai hmuthilhnak heh umlam awng ini?

- Ikhalselai kin hmu awng lohnak umlam lesingkhaw thinsauniu in iang tlang ising.

3. Rauhla Thianghlim in kin bawm i.

- Ciatih bang thotho in kin tu a ṭawnṭai mi kin imanin kin bawm tuhin Rauhla hleng i.

- Akontih in sawngen tuh ising ti rin kin ling lo laiah,

- hmurka inrin relsuak thil lohnak aihramhnak thawn Rauhla in kin caah Pathian hnenah kin ngen sah i.

- Cen kin thinlung hmutu Pathian in Rauhla ai ruathnak heh ziang i ti ling i;

- zaimantifangin Pathian daihdan in a mihingte caah Rauhla in Pathian hnenah kin ngen sah i.

Nisiar Rauhla Rong – “Thinsauin umtuih”

07 March 2022

Kumkhatsong Bible Siar

Danpesalhnak 3-4

Mark 10:32-52

Thazang langpha thucom: “Ciatih imanin u le naute, kin Bawipa a hleng hlan tian thinsauniu in um tu ih. Lovai pa heh ruat tucuk ih! A lo in a man naimi rong a suak hlanlo thinsau niu in iang i” (James 5:7).

James 5:7-12 Songai sik tlang nga sing ih.

1a). Thin sauin um tuih.

- Ciatih imanin u le naute, kin Bawipa a hleng hlan tian thinsauniu in um tu ih.

- Lovai pa heh ruat tucuk ih! A lo in a man naimi rong a suak hlanlo thinsau niu in iang i.

- Ciabang pah in ning khai thinsau in um tu ih.

1b). Bawipa hleng dawn hang manin ning umlamhnak kho ruai tuih.

- Ning umlamhnak khoruai tu ih.

- Zaimantifangin Bawipa a hleng tuhhnak nong zo i.

- U le naute, pakhat le pakhat mawhhluk dun mah ih.

- Ciatihin bawn le i sikhaw Pathian in mawh ning hluk tuh ve lo i.

- Thukhantu hleng dawn ihang.

2. Pathian prophette (Pathian hmingin a pedunte) ai tuar benhnak heh hih tungio ih, (tuarbenhnak kin nai ve tuhhnak hrangah).

- U le naute, Pathian hming in thu a rel awngtu prophette heh hih tu ngio ih.

- Harsa can ah thinsau in a tuar bentu imanin anite tu ning santeh tuhhnak i.

- Anite tu tuar ben manin mi lungawi i, ti ising.

- Job ai thinsauhnak heh ling zo i si,

- Pathian in a tawphnak ah a semkhim in pe i ti khai ling ising.

- Zaimantifangin Pathian tu ninghiohnak le ngaihharhnak a naitu i.

3. Cukcam mah ih, a ihnak bangneu in lingthiam tumenma ih.

- U le naute, zai dang tahin thu ning kham fangin cukcam mah ih.

- Vancung ituseh, laivum ituseh, thil dangdang khai ituseh, amah hming sal in cukcam mah ih.

- I tiin rel na nuam lekhaw ‘I’ ti tulai,

- ilo i tiin rel na nuam lekhaw ‘I lo i,’ ti tu.

- Ciatihin ti lesikhaw Pathian in mawh na hluk tuh lo i.

Nisiar Rauhla Rong – “Thuthangpha heh phuangin umzo i”

08 March 2022

Kumkhatsong Bible Siar

Danpesalhnak 5 – 7

Mark 11:1 – 18

Thazang langpha thucom: “Tlang vuman kawi ai, Luathnak le daphnak thuthangpha a phuangtu ai ke tu zaitlukin mawi i? Zion hnenah nehhnak thuthan ai “Ning Pathian tu Kumpibawi i!” ti i. (Isaiah 52:7).

Isaiah 52:7-10 Songai sik tlang nga sing ih.

1. Pathian in a minungte ouhnak thu than zo i.

- Tlang vuman kawi ai, Luathnak le daphnak thuthangpha a phuangtu ai ke tu zaitlukin mawi i?

- Zion hnenah nehhnak thuthan ai “Ning Pathian tu Kumpibawi i!” ti i.

- Khuapui a kiltute tu au tlang i, Lungawi in hmunkhat ah au dekdo i!

- Zion ah Bawipa kawi leh zo i, ti khiah amahte mit rori in hmu i!

2. Pathian in a minungteca thil bawnhnak heh laivum mi hmuah hmuah in ling tuh i. (Siar bet tu > Matthai 24:14b, Matthai 18:19-20, Nalangte 1:8).

- Aw Jerusalem ai hnawmborhte, Lungawi aipuang in au tu ih!

- Bawipa in a khuapui tu hup i, A minungte tu hnem i.

- Bawipa in a huham thianghlim suah tuh i, A minungte ou tuh i.

- Laivum pumpuhluk in hmu tuh sio i.

Nisiar Rauhla Rong – “Pathian tu, minung ituseh ramsa ituseh ninghio i”

09 March 2022

Kumkhatsong Bible Siar

Danpesalhnak 8 – 10

Mark 11:19 – 33

Thazang langpha thucom: “Na dikcanghnak tu tlang sangpui bangin sang ai, Na dikcanglairelhnak tu tipuithuanthum bangin thuk i. Aw Bawipa, nang in minung ituseh ramsa ituseh ninghio isi”. Saam Labu 36:6).

Saam Labu 36:5-10 Songai sik tlang nga sing ih.

1. Pathian hathnak huham, thawmlian heh tiipithuanthum in van ban i.

- Aw Bawipa, a kho ngai na ithnak vancung hleng ai,

- rinsantlak na ihnak in van ban i.

- Na dikcanghnak tu tlang sangpui bangin sang ai,

- Na dikcanglairelhnak tu tipuithuanthum bangin thuk i.

2. Pathian kohlim hniaah himhnak semkhim um i.

- Aw Bawipa, nang in minung ituseh ramsa ituseh ninghio isi.

- Aw Pathian, a kho ngai na ithnak tu songlawi hlaihlawr i!

- Mi in na kohlim hniaah huphimhnak ngah tlang i.

- Na inn songai ai cawk lo rong heh ai tlang ai,

- Na anghnak runpui in ti pe isi.

- Zaimantifangin na hnenah nunhnak cirhti um i;

3. Pathian lingfiang tute hnenah, Pathianai ‘iithnak le phathnak’ umtuseh.

- Na tleuhnak songah tleuhnak hmu i ing.

- Nangmah na lingtute hnenah, Na ithnak catloin um tu selai,

- Thinlung a dikcangmi hnenah Na phathnak catloin um tuseh.

Nisiar Rauhla Rong – “Pathian ai lingfiah ruaihnak vumai rinsanhnak”

10 March 2022

Kumkhatsong Bible Siar

Danpesalhnak 11 – 13

Mark 12:1 – 27

Thazang langpha thucom: “Ziang thula ahkhai donhar in um mah ih; saw ning ngen cang fangin ning kulhnak Pathian hnenah ngen tu ilai lungawi aipuang in ngen tu ih” (Filipi 4:6).

Filipi 4:1-7 Songai sik tlang nga sing ih.

1. Thuthangpha hrangah napertlang tute lungrual in bawmdun tut lang ih.

- I ithnak u le naute, ning ngai ze ing.

- Ning tu i hnemtu i si ai i hmaihngalhnak sui lukhuk khai i si.

- I ithnak u le naute, he bangin Bawipa songai ning nunhnak ahhen kho ngai in ding tu ngio ih.

- Euodias le Sintekhe, ninghio ning ngen ing:

- Bawipa ai daihhnak hlun in thinlung hmunkhat tuhin zuam kawm tu ih.

- Cen nang rinsantlak i naperpui, he nupangte pahnih heh bawm tu law, ti i daih ve i.

- Zaimantifangin kaimah thawn napertute i;

- Clement le Pathian nunhnak laibu songai hming khumhnak i naperpui hmuahhmuah thawn Thuthangpha zairuai tuhin kaimah thawn a rohpui in napertute i.

2. Bawipa hnenah anghnak thu reltutrio ih. Cetihin, Jesuh in daphnak thawn ning kilkhawl tuh i.

- Bawipa thawn pawlkomhnak ah ang tu ṭio ih; not leh tuh ing: ang tu ih!

- Mi zongzong hnenah ning thin nem tu ih.

- Bawipa hleng cing tuh i.

- Ziang thula ahkhai donhar in um mah ih;

- saw ning ngen cang fangin ning kulhnak Pathian hnenah ngen tu ilai lungawi aipuang in ngen tu ih.

- Ciatihin minung ai ruat ban lohnak Pathian ai daphnak in ning thinlung le ning ruathnak tu Khrih Jesuh ah himniu in kilkhawl tuh i.

Nisiar Rauhla Rong – “Pathian rinsan tu”

11 March 2022

Kumkhatsong Bible Siar

Danpesalhnak 14 – 16

Mark 12:28 – 44

Thazang langpha thucom: “Na bawnhnak cangcang ah Pathian ling tu ngio lai, Amah in lampui dik na hmuh tuh i” (Thufimte 3:6).

Thufimte 3:5-8 Songai sik tlang nga sing ih.

1. Pathian rinsantu.

- Bawipa tu na thinlung veksen in rinsan tu.

- Nangmah ai ruathnak le linghnak rinsan dun mah.

- Na bawnhnak cangcang ah Pathian ling tu ngio lai,

- Amah in lampui dik na hmuh tuh i.

- I fim pam i tiin ruat dun mah;

- Bawipa kih tulai, sualhnak zam tu.

- Ciatihin bawn lesikhaw na taksa hrangah cakhnak i tuhai,

- Na ruh hrangah si pha cang tuh i.

Nisiar Rauhla Rong – “𝐏𝐚𝐭𝐡𝐢𝐚𝐧 𝐢𝐧 𝐭𝐮𝐧𝐠𝐝𝐢𝐧𝐠 𝐥𝐞𝐡 𝐢”

12 March 2022

Kumkhatsong Bible Siar

Danpesalhnak 17 – 19

Mark 13:1 – 20

Thazang langpha thucom: “Bawipa na Pathian tu na hnenah um i, A hathnak huham in nehhnak na pe i. Bawipa tu na vumah a lungawi tuh i, A ithnak manin nunhnak thar ning pe tuh i. La sa tuhai ning vumah a lungawi tuh i” (Zefaniah 3:17).

Zefaniah 3:9-17 Songai sik tlang nga sing ih.

1. Pathian in Judah / Israel & a ram tungding leh tuhi.

- “Cen miphun cangcang ai hmurka khiah thleng sah tuhai hmurka thiang thawn i hnenah sawngen tuh i.

- Amahte veksen in i thu ngai tuh i.

- Ram hlapui Ethiopia ram tipui ral inrin a piakmi i minungte in i hnenah thil pe tuh keng tuh i.

- Ciafangin ning, i minungte, kaimah i ralcai awng manin zakthi in ning umawng bangin um tuh nawn lo i si.

- Mihngal le mipuar hmuahhmuah pairalruai tuh sio ai

- ningmah in i tlang thianghlim vumah i ralcai tuh nawn lo i si.

- Ciata ah milungnem le hniatacuh mite, Bawipa ai hming a rinsantute dah tuh ing.

- Israel mite a tangsunte in aisu hnen ahkhai thilsual bawn tuh nawn lo i;

- thudonrel tlang tuh nawn lo i; a hmurka le a lai inkhai mizawl tuh tum tuh nawn lo i.

- Daphnak le himhnak thawn nun khuasa tlang tuhai aisu khai kih tuh nawn lo i,” tiin ti i.

2. Israel mite, ang tuihlai, ral lauhnak khai nailoin, Pathian thangphat tuih.

- Aw Israel mite, Ang in au tu ilai la sa tu ih.

- Aw Jerusalem fanu, Na thinlung veksen thawn lungawi in um tu.

- Bawipa ai na cawhhnak khiah com zo i;

- Na ralte lon zo sek i.

- Bawipa, Israel ai kumpibawi tu ning hnenah um i;

- thinlau tuh zaikhai um nawn lo i.

- Can hleng tuhai Jerusalem hnenah: “Aw Zion khuapui, zaikhai lau mah;

- Na kut khai na lau manin zong maseh.

- Bawipa na Pathian tu na hnenah um i,

- A hathnak huham in nehhnak na pe i.

- Bawipa tu na vumah a lungawi tuh i,

- A ithnak manin nunhnak thar ning pe tuh i.

- La sa tuhai ning vumah a lungawi tuh i.

Nisiar Rauhla Rong – “Ngaithiam dun tuih”

13 March 2022

Kumkhatsong Bible Siar

Danpesalhnak 20 – 22

Mark 13:21 – 37

Thazang langpha thucom: “Pakhat le pakhat lakah thinlung hmu dun lohnak le phuncamhnak um lekhaw or dun benhnak le ngaithiamhnak nai tu ih. Bawipa in ning ngaithiam bangin ning khai pakhat le pakhat ngaithiam dun tu ve ih” (Kolose 3:13).

Kolose 3:12-15 Songai sik tlang nga sing ih.

1. Ngaithiam dun tuih, pakhat le pakhat vumah thilpha bawn tuih.

- Ning tu Pathian ai minungte i si; ning it ai amah caah a rilhnak mite i si.

- Ciamanin zawnruathnak, ninghio thinpemhnak, thinniamhnak, thinnemhnak le thinsauhnak tepawl heh hnikpon bangin sil tu ih.

- Pakhat le pakhat lakah thinlung hmu dun lohnak le

- phuncamhnak um lekhaw or dun benhnak le ngaithiamhnak nai tu ih.

- Bawipa in ning ngaithiam bangin ning khai pakhat le pakhat ngaithiam dun tu ve ih.

2. iitdunhnak in suakhnak daphnak thawn laileng tum tuih.

- Cen hebang ziaza pha ning naihnak vumah ithnak belh tu ih;

- zaimantifangin ithnak tu zaihinkhim semkhim liang in a khawlkhawmtu le rem liang in a bawntu i.

- Khrih ai ning pehnak daphnak tu thu ning ruat ning relcat cang fangin ning hotu ah bawn tu ih;

- zaimantifangin he daphnak songah um tuhin Pathian in taksa ruang pakhat songah ning kohnak i.

- Cen lungawi aipuang in um tu ih.

Nisiar Rauhla Rong – “Ngaithiam dun tuih”

14 March 2022

Kumkhatsong Bible Siar

Danpesalhnak 23 – 25

Mark 14:1 – 26

Thazang langpha thucom: “I lo i, Bawipa amah in a pha le bawnruai a nuamhnak tu i rel zo i. Amah in i cangruai nuamhnak tu: A dikcang bawn le ninghiohnak nai le hniatacuhniu in Pathian thawn vak tlang khiah i” (Mikah 6:8).

Mikah 6:1-8 Songai sik tlang nga sing ih.

1. Micah in “Pathian thu ngai tuih” tiin thuphuanghnak.

- Bawipa in Israel vumai mawhhlukhnak ngai tu ih!

- Aw Bawipa, tho tulai na naihnak thu rel tucuk law;

- tlang sang puipui le mual niam niuniu in na thu za tuseh.

- Ningmah tlang sangpui pawl, ningmah kumzangza a kho ngai laivum ham tohhnakte,

- Bawipa ai thu khiah ngai tu ih! Bawipa in a minung vumah thunai i.

- Israel vumah a naihnak thu rel tuh i.

2. Pathian kutcak le a hathnak ning tep awnghnak hihtungio ih.

- Bawipa in, “I minungte, ning vumah ziang bawn awnghnak nai ing?

- Akontih in ningmah caah thilrit ai i cang khiah?

- I sawn tu ih! Egypt ram an kaimah in ning ou ing ai saltanghnak in ning tlan ing.

- Ningmah konghoitu tuhin Moses le Aaron le Miriam hlat ing.

- I minungte, Moab kumpibawi Balak in ning vumah thil bawnhnak le

- Beor ai fapa Balaam in thu a sawnhnakte khiah hih tu ngio ih.

- Akasa ah zancam hmun an Gilgal fehhnak lampui ai thil a cang awnghnakte hih tu ngio ilia

- ningmah hup nuam in thil i bawnhnak tu ling leh tuh i si,” tiin ti i.

3. Pathian in ning hibawlselhnak ah lungawi tuh vuah i sim?

- Vancung Pathian Bawipa bia tuhin i feh fangin a hnenah ziang keng tuh ing?

- A hnenai maitai hibawlhnak sel tuhin kum khat khim kawlpaw dawnniu pha bik keng tuh ing maw?

- Tuu a thawng a za in pe inglai Bawipa tu a lungawi tuh im?

- Catloin a luangmi olive thau in a lungawi ni im?

- I sualhnak manin a hnenah i song suak i fa upa ber pe tuh ing maw?

4. Dikcangneuin umtu lai hniatacuhin Pathian thawn vaktlang tu.

- I lo i, Bawipa amah in a pha le bawnruai a nuamhnak tu i rel zo i.

- Amah in i cangruai nuamhnak tu:

- A dikcang bawn le ninghiohnak nai le

- hniatacuhniu in Pathian thawn vak tlang khiah i.

Nisiar Rauhla Rong – “Tleuhnak & Ci”

15 March 2022

Kumkhatsong Bible Siar

Danpesalhnak 26 – 27

Mark 14:27 – 53

Thazang langpha thucom: “Ciatih bangin ning tleuhnak khai mi hmaiah tleuruai tuh i si. Ciatihin thil pha ning bawnhnak heh mite in hmu tuhai van ai a umtu ning Pa khiah thangphat tlang tuh i” (Matthai 5:16).

Matthai 5:13-16 Songai sik tlang nga sing ih.

1a. Miphun cang hrangah ‘Ci’ i si.

- “Ningte tu miphuncang hrangah ci i si.

- Ikhalselai ci tu a alhnak pai lekhaw alruai leh thil nawn lo i.

- Phathnemhnak zaikhai nai nawn lo manin lon tuh le fon tuh ian ihang.

1b. Miphun cang hrangah ‘tleuhnak’ i si.

- “Ningte tu laivum pumpui caah tleuhnak i si.

- Tlang vumai tohhnak khua tu thup thil lo i.

- Aisu inkhai maikhuat a var fangin kho in khum awng lo i.

- Mai varhnak tung vumah var i.

- Ciatihin inn songai umhnak veksen caah tleuhnak i.

- Ciatih bangin ning tleuhnak khai mi hmaiah tleuruai tuh i si.

- Ciatihin thil pha ning bawnhnak heh mite in hmu tuhai

- van ai a umtu ning Pa khiah thangphat tlang tuh i.

Nisiar Rauhla Rong – “Tleuhnak & Ci”

16 March 2022

Kumkhatsong Bible Siar

Danpesalhnak 28 – 29

Mark 14:54 – 72

Thazang langpha thucom: “A sang lotute thawn kom dun mah ih. A cang thil lo i. Akontih in dikhnak le hnawmhnak tu kom dun thil tuh i? Akontih in tleuhnak le thimhnak tu um kawm thil tuh i?” (2 Korin 6:14).

Ezra 4:1-5, 24 Songai sik tlang nga sing ih.

1. Samaria ai umtute in Biak Inn sa bawm tuhin ngen.

- Cen Judah mi le Benjamin mite a huatute in

- Bawipa, Israel ai Pathian Biakinn sa heh saltanghnak in a lettute in pan tlang zo i, ti khiah ling i.

- Ciamite tu Zerubbabel le amahte hin ṭenai hotute hnenah feh tlang ai,

- “Ning Biakinn sa heh ning bawm tuh i ing.

- Ning biahnak Pathian tu kin inkhai bia tlang ve ai

- Assyria Kumpimangbawi Esarhaddon in he ramah um tuhin kin kuat sawng fangin Pathian hnenah hibawlhnak sel tlang ṭiode i ing,” tiin ti i. (2 Kimpibawite 17:5-41 songah siar bet tu. \*King Esarhaddon heh Shalmaneser hnuaai king tuh bang i.)

2. Judah tein Biak Inn sa bawm tuh heh sianglo i.

- Ciafangin Zerubbabel, Jeshua le amahte hin ṭen in hotute in,

- “Bawipa kin Pathian ca Biakinn sahnak tuhin ning in kin bawm kul lo i.

- Persia Kumpimangbawi Cyrus ai thupe zo bangin kinmah hlanlam niu in sa tuh ngawn i ing,” tiin ti tlang i.

3. Samaria ai umtute in Biak Inn sa thil tuhlo in hnaihnok.

- Ciafangin ciami ramai a umtu minungte in Biakinn sa tuh loin le tha nau tuhin Judah mite heh hring tlang dekdo i.

- Ciahlaiah Biakinn sa comruai tuseh tiin Persia acuzah tlangsuakte heh nawhthuh pe ai amahte tumtekhnak bawnsuak thil tuh loin le

- thinpit thai in Kumpimangbawi Cyrus in ram a uk song hmuahhmuah le Kumpimangbawi Dairus bawi a cang tianin ciatihin engsan tlang i.

- Hlanlai ahkhai ciatih bang thotho in Biakinn sa heh comruai awng zo ai

- Persia Kumpimangbawi Dairus bawi a cang kum hnihhnak tian zaikhai bawn thil loin com awng i.

Nisiar Rauhla Rong – “Ning umtuhhmun rem ning ruatsak ing”

17 March 2022

Kumkhatsong Bible Siar

Danpesalhnak 30 – 31

Mark 15:1 – 25

Thazang langpha thucom: “Cen, kaimah feh ai ning umhnak tuh i rem ben fangin kawi leh tuh ing; ciatihin i umhnak ah um tlang tuh ve i si” (Johan 14:3).

Johan 14:1-4 Songai sik tlang nga sing ih.

1. Pathian sang tuih, thinharin ummah ih, kumkhua ning um tuhhnak rem ning ruat sak tuhing.

- Jesuh in a hnuahlunte hnenah,

- “Thin har le vansang in um mah ih.

- Pathian sang tu ilai kaimah khai i sang tu ih.

- I Pa inn ah innkhan tampui um ai

- ning caah umhnak remm tuhin feh tuh ing.

- Ciatihin ihlah selai hetihin ning rel tuh lo ing.

- Cen, kaimah feh ai ning umhnak tuh i rem ben fangin

- kawi leh tuh ing;

- ciatihin i umhnak ah um tlang tuh ve i si.

- Ning in i feh tuh hmun lampui tu ling tlang i si,” tiin ti i.

Nisiar Rauhla Rong – “Na hnawmcan hlanah ralring tu”

18 March 2022

Kumkhatsong Bible Siar

Danpesalhnak 32 – 34

Mark 15:26 – 47

Thazang langpha thucom: “Mehlengte heh pom tusek ih, Ciami mehleng faniute khai; Cabit vuan parmawi niu a hnawmcan hlanah” (Solomon La 2:15).

Zir tlang be tuhhnak Bible - Solomon La 2:3 – 15.

Papar vuandum hnawmhlanah Mehleng te pom tusek ih.

Pathian thawn kin pehzom dunhnak a hnawmcan hlanah, ‘thilnu’ te heh ralring in pialthiam tum nga singih.

Nisiar Rauhla Rong – “Pathian phathnak tep tuih”

19 March 2022

Kumkhatsong Bible Siar

Joshua 1 – 3

Mark 16

Thazang langpha thucom: “Ning hnenai i hlathnak thing nget khokhuakte, A burbur ai umtu khokhuakte, A dawk betbotu khokhuakte in aihnakte tu ning rul leh tuh ing. Ning duhzah in ai tuhai ning kham tuh ngai i; Ciatihin Bawipa ning Pathian hming tu thangphat tuh i si. Ning caah ngaihsunurkul bawn zo ing. I minungte tu mualpho in um tuh nawn lo ihang” (Joel 2:25-26).

Joel 2:21-27 Songai sik tlang nga singih.

1a). Laivum mite Bawipa hnenah ang tuih.

- “Aw laivum, zaikhai lau mah, Lungawi aipuang ngai in um tu.

- Bawipa in ngaihsunurkul thil bawn zo i.

- Hampalak ai nunghingte, ning thinlau mah ih;

- Ning tlanglenghnak ai hampa tu hing tuh ṭiode i;

- Thingte thai tuhai thaihmin le cabit khai thai tuh ṭiode i.

1b). Bawipa hnenah ang tuih zaiman tifangin ning kulhnak hmuah ning bawtsah tuh / ning pe tuh i.

- “Aw Zion mite, thinnuam in um tu ih;

- Bawipa ning Pathian hnenah ang tu ih.

- Amah in ning kul zah in khal ruah siruai i;

- Khuasik cu ruah le khuapui ruah thawn, A hlan bangin siruai i.

- Ning rong cinghnak hmun khiah rong in dim tuhai

- ning ralcabel khiah cabit le olive thau in let tuh i.

- Ning hnenai i hlathnak thing nget khokhuakte,

- A burbur ai umtu khokhuakte, A dawk betbotu khokhuakte in aihnakte tu ning rul leh tuh ing.

- “Ning duhzah in ai tuhai ning kham tuh ngai i;

2. Pathian thangphat tuih, Pathian dang umlo i.

- Ciatihin Bawipa ning Pathian hming tu thangphat tuh i si.

- Ning caah ngaihsunurkul bawn zo ing.

- I minungte tu mualpho in um tuh nawn lo ihang.

- Kai tu Israel mite lakah um ing ti khiah ling tuh i si;

- Bawipa kaimah ian heh ning Pathian ing.

- Pathian dang um lo i;

- I minungte tu mualpho in um tuh nawn lo i.

Nisiar Rauhla Rong – “Nunhlun le nunthar”

20 March 2022

Kumkhatsong Bible Siar

Joshua 4 – 6

Luke 1:1 - 20

Thazang langpha thucom: “Mithite thihhnak in thoruai leh fangin ciatih bangin i tuh ve i. Taksa pum tu phum fangin a hmon thai i; thoruai leh fangin a hmon thil lo i tuh i” (1 Korin 15:42).

1 Korin 15:35 – 44 Songai sik tlang nga singih.

1. Hlaici mute heh hnawmralta ben fangin a kungthar po thil i. A cimu hnawmtaloin kungthar po thillo i.

- Mihrek in, “Zaitin mithite tu thoruai leh tuh ini?

- Ziang bang ruangpum nai tuh ini?” tiin zawt tuh i si.

- Mivoite! lai songah hlaici ning cing fangin thi hmasa hlah lekhaw po thil awng lo i.

- Cen hlaici ning cing fangin sangvut ci ituseh, hlaici dang ituseh, a ci lek cing i si,

- a po tuhhnak a kung cing awng lo i si.

- Pathian in ciami hlaici hrangah a daihhnak kung pe i,

- hlaici hmuahhmuah hrangah a kung pe ṭen liang i.

2. A hlun / thil hlun le a thar / thil thar.

2a). Minung taksa te bang dunlo i.

- Nunhnak nai tu hmuahhmuah in amahte naihnak taksa bang dun ṭen lo i.

- Minung taksa tu phunkhat i ai ramsa ai taksa khai a phundang i;

- vaniu taksa tu phundang ai nga ai taksa khai dang lala i.

- Cen vancung ruangpum um ai laipua ruangpum um i.

2b). Tasa ruangpu songlawi dante khai bang dunlo i.

- Vancung ruangpum songlawihnak le

- laipua ruangpum songlawihnak tu dang dun i.

- Ni in amah ai songlawihnak nai ai

- hlapui in songlawihnak phundang nai i.

- Arsi inkhai songlawihnak phundang nai ṭen ai

- amahte songlawihnak tu a dang ṭen i.

- Mithite thihhnak in thoruai leh fangin ciatih bangin i tuh ve i.

2c). Taksa pum tu phum fangin hnawmral thai i, ikhalselai thoruai fangin hnawmral thillo i.

- Taksa pum tu phum fangin a hmon thai i;

- thoruai leh fangin a hmon thil lo i tuh i.

- Phum fangin mawi lo ai ṭawnṭai ze i;

- thoruai leh fangin mawi ngai tuhai hat ngai tuh i.

- Phum fangin taksa pum i; thoruai leh fangin rauhla pum i.

 Taksa pum a um bangin rauhla pum khai um i.

Nisiar Rauhla Rong – “Pa a nuam tute, thintha a tho tute in pe tuseh”

21 March 2022

Kumkhatsong Bible Siar

Joshua 7 – 9

Luke 1:21 - 38

Thazang langpha thucom: “Suangbawi silhfen cianghlim bawnhnak tuh hrang, Bawipa ai Ponhlam sahnak le hlam song naperhnak hrangah a kulhnak hmuahhmuah heh pe a nuamtute le thintha a tho mite in Bawipa ai hnenah thawhhlawm pe tlang i” (Luatsuakhnak 35:21).

Luatsuakhnak 39:1-7 Songai sik tlang nga singih.

1. Suangbawite hmang tuhhnak ang ki Moses hnenah Pathian in bawn ruaihnak bangin bawn i.

1a). Suangbawi hrang hawngrolh angki.

- Suangbawite in hmun thianghlim songah na ruaih can ah a sil tuhin tuuhmul a mepian, a sannum le a san hnikpon songlawi bawn tlang i.

- Moses hnenah Bawipa ai thupeciahnak bangin Aaron ca ahkhai hnikpon cianghlim bawn tlang i.

- Hawngorh angki cianghlim heh sui, mepian, sannum le a san tuu hmul le a phiarhnak pon mankhung thawn bawn i.

- Sui tu a tlep a tlep in a tan hnuaah a mepian, a sannum, a san thiamri lakah mawi ngai in coih thil tuhin a pa niuniu in tan leh i.

1b). Hawngrolh angki kodarah bathnak Rii.

- Ciami hawngorh angki sihhnak ah kodar bat rite pahnih thawn zom dun i.

- Mawi ngai in takhnak elpen heh ciami kodar bat rite pahnih thawn zom dun i.

- Moses hnenah Bawipa ai thupeciahnak bangin he elpen khai sui, a mepian, a sannum, a san tuuhmul le a phiarhnak pon mankhung thawn bawn i.

1c). Angki kodarah bathnak vumah lungmankhung le Israel miphun 12 te hming.

- Lungmankhung san heh tat ai a cingkim ah sui in khap i.

- Lung vumah mi hming a kher de bangin Jacob ai fapate hlaihnih hming heh ciami lungmankhung san vumah kher i.

- Moses hnenah Bawipa ai thupeciahnak bangin, Israel miphunte hlaihnih aiawh lungmankhung ai cang tuhin kodar bat rite vumah ciami lungmankhung pawl heh bet i.

Nisiar Rauhla Rong – “Nunhlun le nunthar”

22 March 2022

Kumkhatsong Bible Siar

Joshua 10 – 12

Luke 1:39 - 56

Thazang langpha thucom: “Ciafangin Philip in ciami Lai Thianghlim tluan ai panin Bawi Jesuh ai Thuthangpha khiah rel sio i” (Nalangte 8:35).

Nalangte 8:26-35: Philip Rauhla Thianghlim ruaihnak in, Ethiopia Bawi hnenah Bawi Jesuh thu rel.

1. Philip heh Rauhla Thianghlim ruaihnak manin Ethiopia bawi tawk tuhin feh.

- Bawipa ai vancungmi in Philip hnenah,

- “Pai tulai hlang lamah Jerusalem an Gaza fehhnak lampui ah feh tu,” tiin ti i. (Tun tu cia lampui tu hmang nawn lo i).

- A tihnak bangin ralring ai Philip tu feh i.

- Cialak fangin Ethiopia mi pakhat amahte khua lamah a tlungtu khiah tawk i.

- Ciapa tu tilretmi pa i ai Ethiopia kumpibawi nu ai naihnak sumsaw hmuahhmuah a kilkhawltu bawi i.

2. Ethiopia bawi heh Jerusalem ah Pathian bia feh hmunin a tlunglam i.

- Ani tu Jerusalem ah Pathian bia tuhin feh i.

- A tlung lam fangin a siphuhleng vumah to ai prophet Isaiah laibu siar phetpho i.

- Rauhla Thianghlim in Philip hnenah, “Feh tulai khia siphuhleng hiangah nong tu,” tiin ti i.

- Philip in hnawh ngiarngo ai prophet Isaiah laibu siar i ti ling i.

- Philip in, “Na siarhnak heh a sullam ling aw sim” tiin zawt i.

- Ciapa in, “Aisu tal in i relfiang lo fangin tu akontih in ling thil tuh heh ing?” tiin sawn i.

3. Ethiopia bawi heh Isaiah laibu siar ai, a sullam ling thiamlo manin Philip zawt i. Cetihin Philip in, ciami Isaiah laibu songaiBawi Jesuh thu relfiang tho i.

- Cen Philip khiah a siphuhleng vumah to tuh ve in sawm i.

- A siarhnak Lai Thianghlim tu a hnia lamai bangin i:

- “Amah tu rek tuhhnak tuu bangin fehpui tlang ai,

- Tuu faniu a hmul met laiah ai loin a um bangin, pong loin dap niu in um i.

- Zohsuam nautathnak tuar i, ṭantu aisu khai nai lo i;

- Lailung in a nunhnak lang sah manin, A seen mite rel tuh pha aisu khai um lo i,” tiin um i.

- Ciapa in Philip khiah, “I rel tu! Prophet Isaiah ai ponghnak heh aisu ai thu heh i?

- Amah ai thu maw, midang ai thu i?” tiin zawt i.

- Ciafangin Philip in ciami Lai Thianghlim tluan ai panin Bawi Jesuh ai Thuthangpha khiah rel sio i.

Nisiar Rauhla Rong – “Pathian thil bawnhnak te”

23 March 2022

Kumkhatsong Bible Siar

Joshua 13 – 15

Luke 1:57 – 80

Thazang langpha thucom: “Ciatihin Pathian in innzuat sumhnam hinkhim le hampalak ramsa a lian ituseh, a sen ituseh, a bok in vak ai a mer thai nunghing hinkhim khiah semsuah i. Pathian in a bawnciahnak a sik fangin pha i, ti i” (Sempanhnak 1:25).

Sempanhnak 1:20-25 Songai Pathian nunghing le ramsate semsuah dante sik tlang ngasingih.

1. Tii songaiumte le hlilakai zuangthai vaneute semsuah.

- Cen Pathian in, “Ti songin nunghing a phuncang suak tuseh,

- laivum hli lak ahkhai vaniute zuang tuseh,” tiin ti i.

- A tihnak bangin cang i.

- Ciamanin ti songai nunghing laukul a lian puipui Pathian in semruai i,

- ti songai um nunghing a phuncang khai semsuah i;

- cen vaniu a phuncang khai semsuah i.

- Pathian in a bawnciahnak a sik fangin pha i, tiin ti i.

- Cen Pathian in, “Ti songai nunghingte heh pungzai tu ilai tipuithuanthum dim tu ih,

- vaniute khai pungzai tu ilai laivum ah dim tu ih,” tiin hmuifu pe i.

- Zan lam liam ai zing lam suak i, ni ngahnak i.

2. Innzuat sumhnam le hampalak ramsate semsuah.

- Cen Pathian in “Innzuat sumhnam a hinkhim le

- ramsa a lian ituseh, a sen ituseh, a bok in vak thai nunghing hinkhim khiah laipua in keuh tuseh,” tiin ti i.

- A tihnak bangin cang i.

- Ciatihin Pathian in innzuat sumhnam hinkhim le

- hampalak ramsa a lian ituseh, a sen ituseh,

- a bok in vak ai a mer thai nunghing hinkhim khiah semsuah i.

- Pathian in a bawnciahnak a sik fangin pha i, ti i.

Nisiar Rauhla Rong – “Pathian hmaiah kin bangraan i”

24 March 2022

Kumkhatsong Bible Siar

Joshua 16 – 18

Luke 2:1 – 24

Thazang langpha thucom: “U le naute, songlawihnak Bawipa, kin Bawipa Jesuh Khrih sangtu ning imanin zaikom inkhai hlaihdanhnak nai mah ih” (James 2:1).

James 2:1-4 Songai sik tlang ngasingih.

1. Milian le farah hlaidan dun mah ih.

- U le naute, songlawihnak Bawipa,

- kin Bawipa Jesuh Khrih sangtu ning imanin

- zaikom inkhai hlaihdanhnak nai mah ih.

- Santehhnak ah,

- mi pakhat tu sui kutruk le hnikpon pha ngaingai thawn ning pumkhawm hmunah kawi ai

- mifarah pa tu hnikpon her sengkhai thawn kawi ve i.

- Ciatihin hnikpon pha ngai a siltu pa tu ning in uar deuh ce manin, “Hemi tohkham pha ber ah to tu,” ti i si;

- ikhalselai mifarah pa tu, “Khiata ah ding tu,” ihlahle i ke hiang suat vumah to tu,” ti le i sikhaw,

- ningmah lakah hlaihdanhnak nai ai

- thinlung pha lo vuman thukhanhnak bawn i si.

Nisiar Rauhla Rong – “Cungnungber Pathian tumtekhnak”

25 March 2022

Kumkhatsong Bible Siar

Joshua 19 – 21

Luke 2:25 – 52

Thazang langpha thucom: “Ningmah in i si tuhai i hmu tuh i si. Ning thinlung taktak in i si fangin!” (Jeremiah 29:13).

Jeremiah 29:4-7, 10 - 14 Songai sik tlang ngasingih.

1. Pathian in Israel mite heh Babylon te kuthniaah phaneuin umtuih tiin rel i.

- “Cungnungber Bawipa, Israel ai Pathian in

- Jerusalem an Babylon ah Nebuchadnezzar a hoiruaihnak misenpui hnenah hetihin rel i:

- ‘Hmun khur tu ilai inn khai phatak niu in sa tu ilai um tu ih.

- Vuan bawn tu ilai ning cinghnak ai tu ih.

- Nupui hoi tu ilai fate khai nai tu ih.

- Ning fate khai nupui hoi tu selai fate nai tu ve seh.

- ṭumsuk loin khangso tu sawn ih.

- Thawngtla ai i fehruaihnak khuapui ai phathnak hrangah naper tu ih.

- Kaimah hnenah anite ca sawnget tu ih.

- Zaimantifangin anite khangso ai nainung lekhaw ning inkhai nainung tuh ve i si.

2. Pathian in Babylonte Sal in suah leh tuhhnak thutiam i.

- Bawipa in, “Babylon ramai ning umhnak kum sawmsarih a khim fangin

- ning vumah ngaihharhnak nai tuhai

- ning khua le ning ramah let tuhin i tiamhnak bangin khimruai tuh ing.

- Ningmah ca i tumtekhnak tu kaimah ian in ling ing.

- Tumtekhnak i naihnak tu ning hnawmcan tuhhnak ilo in

- nainungmi ning canghnak tuh hrangah i.

- Cia tumtekhnak tu ning umlamhnak le ning hmai lam hrang i.

- Ciafangin kaimah in ko tuh ing.

- Kaimah hnenah kawi in saw ning ngen fangin ning ngai sah tuh ing.

- Ningmah in i si tuhai i hmu tuh i si.

- Ning thinlung taktak in i si fangin! I,

- i hmu tuhai ning khua le ning ramah ning letruai tuh ing, tiin ning rel ing.

- Khuacang le ramcang ah ning piakhnak in ning khawm tuhai

- Sal ning taang hlanai ning umhnak ramah ning hoi leh tuh ing.

- Kaimah Bawipa in rel zo ing,” tiin ti i.

Nisiar Rauhla Rong – “Midikcang & Midikcanglo”

26 March 2022

Kumkhatsong Bible Siar

Joshua 22 – 24

Luke 3

Thazang langpha thucom: “Mipha tu dikcanghnak in lam hoi i, Sangtlak lo mite tu amahte ai dikcang lohnak in siatsuah i” (Thufimte 11:3).

Thufimte 11:1-3 Songai sik tlang ngasingih.

1. Midikcang le midikcanglo

- Cuai dik lo a hmangtute tu Bawipa in hua i,

- Ikhalselai cuailung dik vumah a lungawi i.

- Mah lala a porhduntute tu zohsuamhnak tawk tuh i,

- Ciamanin hniatacuh in um pha sawn i.

- Mipha tu dikcanghnak in lam hoi i,

- Sangtlak lo mite tu amahte ai dikcang lohnak in siatsuah i.

Nisiar Rauhla Rong – “Midikcang & Midikcanglo”

27 March 2022

Kumkhatsong Bible Siar

Judges 1 - 3

Luke 4:1 - 30

Thazang langpha thucom: “Ning donharhnak hmuahhmuah heh Amah hnenah hma tu ih, zaimantifangin Ani tu zawn ning ruattu i” (1 Peter 5:7).

1 Peter 5:6-11 Songai sik tlang ngasingih.

1. Pathian hnenah hma-dun tuih.

- Ciamanin a hatmi Pathian ai kuthnia ah thinniam niu in um tu ilia

- amah in a can khim i ti fangin ning khaisang leh tuh i.

- Ning donharhnak hmuahhmuah heh Amah hnenah hma tu ih,

- zaimantifangin Ani tu zawn ning ruattu i.

2. Ralring neuin, ningsanghnak heh khongai in um tuih

- Fimvar niu in um tu ih! Ralring in um tu ih!

- Ning ral Satan heh dawp pha si in a huktu hnelhno chintit bangin vak hnelhno i.

- Ning sanghnak ah kho ngai in um tu ilai Satan heh tawng tu ih,

- zaimantifangin laipua vum khuahacang ah a umtu Khristian unaute khai he bangtluk in harsahnak tuar tlang ve hnelhno i ti ling i si.

3. Pathian in ning kilkhawl leh tuh i.

- Cen can comniu song ning tuar hnuaah

- ninghiohnak in a dimmi Khrih thawn ning pawlkomhnak manin

- amah thawn songlawihnak kawm dun tuhin

- ning kotu Pathian amah rori in ning semkhimruai tuhai

- khohnak le thazang hathnak ning pe tuh i.

- A hnenah thunaihnak kumzangza in kho tu hram seh. Amen!

Nisiar Rauhla Rong – “Midikcang & Midikcanglo”

28 March 2022

Kumkhatsong Bible Siar

Judges 4 – 6

Luke 4:31 – 44

Thazang langpha thucom: “Aw Pathian, daphnak nangmah in pe isi, Amahte tumtekhnak ah a khotu le Nangmah lek na rinsantu hnenah!” (Isaiah 26:3).

Isaiah 26:3-7 Songai sik tlang ngasingih.

1. Pathian rinsan tu ih.

- Aw Pathian, daphnak nangmah in pe isi,

- Amahte tumtekhnak ah a khotu le

- Nangmah lek na rinsantu hnenah!

- Bawipa tu kumzangza in rinsan tu ih!

- Amah in cat loin kin hup tuh i.

2. Mipuarthau tetu sungtuh i / mualpho tuh i.

- Mipuarthaute tu nauneh ai,

- Amahte umhnak a hat ngai khuapui rin hnawmruai i;

- Amahte vingpui bangkhangte minruai ai, laivut ah cang sek i.

3. Bawipa rinsan manin naunehhnak a tuar tute nehhnak cotuh i.

- Tun tu naunehhnak a tuartute in

- Ciami laivut vuman vak tlang ai amahte ke in fon tlang i.

- Aw Bawipa, mipha pawl lampui tu tluangruai isi.

- A hlunhnak lampui tu lampui cang i.

Nisiar Rauhla Rong – “Minauta ising”

29 March 2022

Kumkhatsong Bible Siar

Judges 7 – 8

Luke 5:1 – 16

Thazang langpha thucom: “Mi hrekkhat in, “Kin hnenah kawi tuh nawn lo i,” tiin i ruat ai puarthau tlang dekdo i si” (1 Korin 4:18).

1 Korin 4:7-18 Songai sik tlang ngasingih.

1a). Midang tahin cuangdeuh zo awisim?

- Aisu in midang tahin cuang tuh deuh in ning bawn ini?

- Ning naihnak hinkhim heh Pathian pehnak sio ilo im?

- Ciatihin lehsawng ai ning ngahhnak ilekhaw akontih in uar dun thil i si?

- Ning daihhnak hmuahhmuah ngah aw sio hang i sim? Ning lian ngai aw hang im?

- Kumpibawi tang ning cang aw zo im?

- Kin tu ilo i ing! Kumpibawi ngaingai i si lai i daih bang ngai!

- Ciatihin hmunkhat ah uk tuh napui ising!

1b). Kin tu zohsuam tuar mi, minauta iing.

- Kin, nalangte tu Pathian in nauta ber ah kin dah i tiin ruat ing;

- puai sikhnak hmun mizapui hmaiah rek tuh tlak minung,

- vancungmite le laivum mi hmaiah hnihsarelhnak minung ai hmanghnak minung menma i ing.

- Kinte tu Khrih caah mivoi i ing; ning tu Khrih songah mifim i si!

- Kin tu kin ṭawnṭai i; ning tu ning hat ngai i!

- Kin tu zohsuam mi i ing; ning tu upatmi i si!

- Tun can ah khai rikam le tihal in um i ing.

- Kin hnikpon tu dat fawmhnak i; vit le beng tuar i ing;

- Kin thitha ai zo nawn lo tianin kin kut in naper i ing.

1c). kin zohsuam in khai, hmuifu pe iing.

- Cukcamhnak kin tuar fangin hmuifu pe i ing;

- cawhhnak kin tawk fangin tuar cuahco menma i ing;

- Zohsuamhnak kin tawk fangin pongnem niu in pon i ing.

- Kinte tu laivum ai hnawmborh bang fang i ing;

- tunnia tianin mi in daih lo ai hnawl mite i ing.

1d). Ning ngaihhar ze manin hethu ning rel ing.

- Hetihin ning hnenah i ngan fangin zak ning thi tuseh i ti nuamhnak ilo i;

- ikhalselai i daih zemi i fate bangin nunthutiam i hiam i.

- Zaimantifangin Khrih songai nundan ahcen zirhtu thawng tampui ning nai inkhai

- pa ngaingai tu pakhat lek nai i si.

- Thuthangpha ning hnenah i phuang manin

- Khrih Jesuh thawn ning pehzomhnak ah ning pa ing.

- Ciamanin i nundan heh i hlun tu ih, tiin ning forh ing.

2. Timithy heh cosang tuih.

- Ciamanin Timothy khai ning hnenah i hlathnak i.

- Ani tu Bawipa songah i ithnak le i rinsanhnak i fapa i.

- Amah in Jesuh Khrih songai i hlunhnak nunhnak lampui le

- khuahacang pawlpui hmuahhmuah hnenah ciatih ai nunhnak lampui i zirhhnakte tu ning rel tuh i.

- Mi hrekkhat in, “Kin hnenah kawi tuh nawn lo i,” tiin i ruat ai puarthau tlang dekdo i si.

Nisiar Rauhla Rong – “Thinlungtakin biakhnak ian congsang i”

30 March 2022

Kumkhatsong Bible Siar

Judges 9 – 10

Luke 5:17 – 39

Thazang langpha thucom: “Bawipa in, ‘Kawi tu ilai thu ruat tlang tuh ising. Ning sualhnak tu sandup bangin san khalselai, vurpar bangin varruai tuh ing; sandup bangin dup khalselai tuuhmul bangin ngoruai tuh ing” (Isaiah 1:18).

Isaiah 1:10-18 Songai sik tlang ngasingih.

1. Hibawlhnak selhnak, Pumkhawmhnak, Sabbath ulhnak teheh zaikhai ilo i.

- Aw Jerusalem, na minung le na uktute tu Sodom le Gomorrah minung le uktute bang i.

- Na hnenai Bawipa ponkam heh phatak niu in ngai tucuk.

- Kin Pathian ai zirhhnak heh phatak niu in ruat tucuk.

- Bawipa in, “Ning hibawl sel dehnak heh a daih ze i tiin ruat i sim?

- Hibawlhnak ai ning taihnak tuute le ning sumhnam thau ngaingai pawl heh i kham zo ihang.

- Ning kawlpaw, ning tuu le ning me thisante heh i ning roh ihang!

- Ning in i bia fangin hemite koih tuhin aisu in ning ruai i?

- I Biakinn song hnaihnok tuhin aisu in ning sawm i?

- Ning thil pehnak heh zai ahkhai hnempui lo i.

- Rimhmui ning selhnakte heh ning i dul i.

- Ning Hla Thar Puai, ning Sabbath tepawl le

- ning pumkhawmhnak tepawl heh tuar cawk nawn lo ing.

- Ning sualhnak in siatsuah zo sek i.

- Ning Hla Thar Puai le ning ulhnak ning puaite heh i hua i.

1b). Saw ning ngen in khai ning sang ngai sak tuhlo ing.

- Kaimah caah thilrit i ai tuar ben nawn lo ing!

- Ban pharh in saw ning ngen inkhai ning sik tuh lo ing.

- Zaitluk tam in ning ngen inkhai ning ngai sah tuh lo ing;

- zaimantifangin ning kut tu thisan in dim i.

2. Thilpha, thil dikcang bawm tuih, ciafangin ning sualhnakte ning ngai thiam tuh ing.

- Ciang ngai in takhlu tu ih;

- I mithmuh ai ning bawn dehnak thilsual tepawl heh bawn nawn mah ih.

- I, thilpha lo bawn khiah awl tuhang ih; Thil pha bawn zir tu ih.

- A dikcang si tu ilai, naunehhnak a tuartute bawm tu ih.

- Nu le pa nai lo ngakṭahte bawm tu ilai hmaitongte ṭan tu ih!

- Bawipa in, “Kawi tu ilai thu ruat tlang tuh ising.

- Ning sualhnak tu sandup bangin san khalselai,

- vurpar bangin varruai tuh ing;

- sandup bangin dup khalselai tuuhmul bangin ngoruai tuh ing.

Nisiar Rauhla Rong – “Minauta ihnak heh Pathian in lingpi pah i”

31 March 2022

Kumkhatsong Bible Siar

Judges 11 – 12

Luke 6:1 – 26

Thazang langpha thucom: “Ikhalselai rong na do fangin rimsu farahte, mizete, kebai mite le mitcawte khiah sawm tu; anite in na rul ben tuh lo manin hmuifu cotu tuh isi. Miphate thihhnak in a tho leh nia ah Pathian in na rul leh tuh i,” tiin ti i” (Luka 14:13-14).

Luka 14:7-14 Songai sik tlang ngasingih.

1a). Nangmah le nangmah khaisang dunfangin mualpho thai i.

- Rong sim hmunah mihrekkhat in tohhmun pha ber ril de khiah Jesuh in hmu manin

- he santehhnak heh anite veksen hnenah rel i:

- “Mopuai ah ning sawm lekhaw tohnak pha ber cuh mah ih.

- Ningmah tahin mi upa sawn sawm khai i thai i;

- ning pahnih ning sawmtu inntupa in na hnenah kawi in,

- ‘Na tohhmun pial tu,’ tiin na ti ai hmun niam ber ah na to leh fangin zak na thi tuh roh i.

1b). Nangmah le nangmah khaisang dunlo fangin, namithmai phat uh i.

- Ciahnak tahin na sawm fangin hmun niam ber ah to tulai

- na sawmtu inntupa kawi tuhai, ‘I rual, tohnak pha deuh ah to tu,’ tiin na ti tuh i.

- Ciafangin a sawmmi mizapui hmaiah mithmai pha ngah tuh isi,” tiin ti i.

- Zaimantifangin mah veve thupuiruai mite tu nautaruai tuhai

- lungnem thinniam ai a umtute tu hmaizahhnak a ngahtu upa ah cang tuh i,” tiin ti i.

2. Miharsa te bawmtu, Pathian in hmuifu nape tuh i.

- Cen Jesuh in inntupa hnenah, “Thaifak ituseh zanfak ituseh, ai kawm tuhin mi na sawm fangin

- na rualpuite, na unaute, ihlahle na songkhatte le na innhnen miliante khiah sawm mah;

- zaimantifangin anite in nangmah heh na sawm ben tuh ve ai na thil bawnhnak khiah na rul ben leh tuh i.

- Ikhalselai rong na do fangin rimsu farahte, mizete, kebai mite le mitcawte khiah sawm tu;

- anite in na rul ben tuh lo manin hmuifu cotu tuh isi.

- Miphate thihhnak in a tho leh nia ah Pathian in na rul leh tuh i,” tiin ti i.